***Achillobator*** ("Ahilejev ratnik/heroj") je rod teropoda dromeosaurida iz perioda kasne krede, prije oko 90 milijuna godina; nastanjivao je današnju Mongoliju. Vjerojatno je bio aktivan dvonožni grabežljivac koji je lovio uz pomoć velike pandže oblika srpa na drugom prstu zadnjih udova. Bio je velik dromeosaurid: holotipni i jedini poznati primjerak *Achillobatora* je dug 5 metara.

Naziv roda dolazi od Ahileja, poznatog grčkog ratnika u Trojanskom ratu, a mongolska riječ *bator* znači "ratnik" ili "heroj". Naziv roda se odnosi na veliku Ahilovu tetivu (ili petnu tetivu) koja je bila potrebna za pokretanje velike pandže na prstu, glavnog oružja dromeosaurida. Jedina do sada poznata vrsta je nazvana *A. giganticus* zato što je mnogo veća od većine ostalih dromeosaurida.

Otkriće i vrste
---------------

Usporedba veličine *Achillobatora* i čovjeka
Fosilni ostaci *Achillobatora* prvi put su otkriveni tijekom ruske ekspedicije u Mongoliji 1989. godine, ali nisu bili opisani i imenovani sve do 1999. godine, od strane mongolskog paleontologa Altangerela Perlea i Amerikanaca Marka Norella i Jima Clarka, ali opis nije bio dovršen i zapravo je bio objavljen bez znanja zadnja dva autora.

Kosti *Achillobatora* su pronađene uglavnom razbacane, ali dobro očuvane, uključujući i dio gornje čeljusti sa zubima, kao i kralješke iz svakog dijela kralješnice, rebra, kosti ramena, zdjelicu, prednje i zadnje udove. Ovi ostaci su pronađeni u formaciji Bayan Shireh u provinciji Dornogovi, i iz doba su kasne krede. Starost nije tačno određena, ali postoje dvije hipoteze; na osnovu poređenja sa ostalim formacijama, fauna Bayan Shireha izgleda da potiče iz perioda između 93 i 80 milijuna godina prije naše ere. Međutim, mjerenja magnetostratigrafije formacije izgleda da potvrđuju da cijeli Bayan Shireh potiče iz perioda između 98 i 83 milijuna godina. Drugi dinosauri pronađeni u ovoj formaciji su *Alectrosaurus*, *Segnosaurus*, *Talarurus* i *Bactrosaurus*.

Klasifikacija
-------------

*Achillobator* je vjerojatno pripadao dromeosauridima, grupi dinosaura vrlo bliskih pticama. Dok su veze između dromeosaurida i drugih teropoda (uključujući i ptice) relativno dobro shvaćene, filogenija u porodičnom stablu nije. Najnovije analize pokazuju da je *Achillobator* vjerojatno pripadnik podporodice Dromaeosaurinae i time najsrodniji sjevernoameričkim vrstama kao što su *Utahraptor* i *Dromaeosaurus*. *Deinonychus* i *Velociraptor* su također dromeosauridi, ali se čini da predstavljaju drugu granu porodičnog stabla.

Hipoteza himere
---------------

Zdjelica *Achillobatora* izgleda da pokazuje primitivne osobine Saurischia kada se uporedi sa ostalim dromeosauridima. Na primjer, preponska kost je vertikalno poravnana i ima veliko proširenje na kraju, a kod većine drugih dromeosaurida proširenje je manje i preponska kost je usmjerena prema nazad u istom smjeru kao i ischium.

Gore navedene razlike dovele su do razmišljanja da *Achillobator* predstavlja paleontološku *himeru*. Međutim, druga sitraživanja pokušala su opovrgnuti to, naglasivši da su mnogi dijelovi fosila bili pronađeni polu-uzglobljeni, kao i to da se *Achillobator* u kladističkim analizama uvijek svrstava kao dromeosaurid, unatoč neobičnim osobinama.

Vanjske veze
------------

***Achillobator*** na Wikimedijinoj ostavi

* *Achillobator* na Dinodata
* *Achillobator* u Dino Directory